


PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,  21 martie 2007
Nr.29/78
RAPORT

asupra propunerii legislative privind modificarea şi completarea Ordonanţei de urgenţă a Guvernului nr.75/2005 privind asigurarea calităţii educaţiei aprobată cu modificări şi completări prin Legea nr.87/2006
(Pl. x. 41/2007)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 41/ 5 martie 2007, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind modificarea şi completarea Ordonanţei de urgenţă a Guvernului nr.75/2005 privind asigurarea calităţii educaţiei aprobată cu modificări şi completări prin Legea nr.87/2006 (Pl. x. 41/2007).


La întocmirea raportului, Comisia a avut în vedere avizul primit de la Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului.


Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.75/2005 privind asigurarea calităţii educaţiei, prin schimbarea componenţei Agenţiei Române pentru Asigurarea Calităţii Învăţământului Superior, în scopul dezvoltării unei culturi instituţionale privind calitatea educaţiei,  protecţia şi dezvoltarea beneficiarului de educaţie. Pentru aceasta se propune completarea numărului de membri ai Consiliului ARACIS cu doi studenţi, aleşi de către o comisie compusă din patru membri, reprezentanţi ai marilor asociaţii universitare europene. 

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 deputaţi, din totalul de 27 membri ai Comisiei. La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: doamna Gabriela Pasztor - secretar de stat, Ministerul Educaţiei şi Cercetării. 

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 20 martie 2006, Comisia, cu 13 voturi pentru respingere şi 7 voturi împotriva respingerii, propune Plenului respingerea propunerii legislative, din următoarele motive:

- Ordonanţa de urgenţă a Guvernului nr. 75/2005 este actul normativ care reglementează asigurarea calităţii educaţiei, şi, pe cale de consecinţă, nu este cadrul legal pentru definirea federaţiilor studenţeşti. Federaţiile studenţeşti au drept cadru legal de constituire şi funcţionare Ordonanţa Guvernului nr. 26/2000 cu privire la asociaţii şi fundaţii;

- în cazul constituirii unei comisii pentru selectarea celor doi membri cu drept de vot în consiliul ARACIS, aceasta ar trebui să aibă un număr impar de membri (nu par – patru - cum este prevăzut în propunerea legislativă), pentru a se evita paritatea de voturi;


- ciclul universitar de studiu este de 3 ani, iar Consiliul ARACIS, conform legii,  se înnoieşte de asemenea la fiecare 3 ani; în consecinţă, pentru a avea un mandat întreg, studenţii membri ai ARACIS ar trebui desemnaţi odată cu admiterea lor în facultate, neavând nici un fel de experienţă în domeniul asigurării calităţii;

- membrii ARACIS trebuie să deţină calitatea de experţi evaluatori, calitate pe care studenţii nu o pot obţine.



PREŞEDINTE 





  
    
SECRETAR


    Lia Olguţa Vasilescu                                                           
          Mihai Radan


















Expert 

















Ioana Florina Mînzu 
PAGE  
3

_954825756.unknown

